Odrednice razvoja globaliziranih zdravstvenih sustava - Bilas, Vlatka; Franc, Sanja; Ostojić, Rajko (Notitia d.o.o, 2016)
Knjiga Odrednice razvoja globaliziranih zdravstvenih sustava daje uvid u značajke, trendove razvoja i potrebe prilagođavanja suvremenih zdravstvenih sustava. Predstavlja rezultat zajedničkoga višegodišnjeg rada suautora na istraživanju stanja, problema i perspektiva razvoja zdravstvenih sustava. Nastala je kao prirodni slijed dosadašnjih istraživanja, prikupljanja i analize literature, iskustva u radu te promišljanja o zdravstvenim sustavima današnjice i izazovima razvoja koji su pred njima. Usporedo s knjigom Odrednice razvoja globaliziranih zdravstvenih sustava izdajemo i knjigu Globalizacija, učinkovitost i održivost zdravstvenih sustava na engleskom jeziku.U knjizi Odrednice razvoja globaliziranih zdravstvenih sustava raspravljamo o upravljanju i financiranju globaliziranih zdravstvenih sustava te potrebama njihova prilagođavanja suvremenim trendovima. Posebnu pozornost usmjerili smo na analizu izvora neučinkovitosti zdravstvenih sustava te ulogu decentralizacije, ugovaranja i poticaja u zdravstvu. Istaknuli smo važnost ljudskih resursa kao ključa uspjeha te problem održivog financiranja i mnogobrojnih izazova u financiranju s kojima se zdravstveni sustavi susreću. Posebna se pozornost posvetila području financiranja i upravljanja bolnica kao ključnim zdravstvenim ustanovama. Raspravlja se i o politici lijekova i ugradbenih materijala, a budući da su informacije ključne u zdravstvenom sustavu kako bi se mogle ispuniti sve njegove funkcije i unaprijediti zdravlje stanovništva, raspravlja se i o mjerenju ishoda zdravstvenih sustava.Detaljno se raspravlja i o prilagodbi zdravstvenih sustava suvremenim izazovima, odnosno odrednicama razvoja zdravstvenih sustava: pravima i uključivanju pacijenata, demografskim trendovima, informatizaciji zdravstvenih sustava, problematici razvoja e-zdravstva i telemedicine, procjeni medicinske tehnologije, upravljanju kvalitetom u zdravstvu te potrebi razvoja zdravstvenog turizma